गृहप्रवेश से लौटते समय डंपर से भिड़ी बोलेराे, तीन की मौत
जयपुर-जबलपुर नेशनल हाईवे क्रमांक 12 पर गांव बंगरसिया के पास स्थित आईसेक्ट यूनिवर्सिटी के सामने डंपर और बोलेरो जीप की अामने-सामने भिड़ंत हो गई। इस हादसे में तीन लोगों की मौत हो गई है, जबकि दो लोग घायल हुए हंै। घायलों को गंभीर हालत में भोपाल रेफर किया गया है। मृतक और घायल बरेली के ग्राम कामतोन के रहने वाले हैं। गुरुवार रात 11 बजे बोलेरो में सवार लोग भोपाल से एक मकान के गृहप्रवेश में शामिल होकर लौट रहे थे।
उमरावगंज थाना प्रभारी देवेंद्र पाल ने बताया कि जयपुर-जबलपुर नेशनल हाईवे क्रमांक 12 पर आईसेक्ट यूनिवर्सिटी के सामने डंपर क्रमांक एमपी 04 जीए 9085 और बोलेरो जीप क्रमांक एमपी 38 सीए 0613 की टक्कर हो गई। इसमें बरेली तहसील के कामतोन निवासी 45 वर्षीय कमलेश विश्वकर्मा पुत्र रामप्रसाद विश्वकर्मा, 35 वर्षीय चैन सिंह पुत्र भैयालाल धाकड़ और 50 वर्षीय लक्ष्मीनारायण राय की मौके पर ही मौत हो गई। इस हादसे में 45 वर्षीय मुनेश और 44 वर्षीय शैलेंद्र सिंह घायल हो गए। इन घायलों को इलाज के लिए भोपाल रेफर किया गया है।
डंपर की तेज टक्कर से इस तरह चकनाचूर हो गई कार।
घटना के बाद डंपर चालक हुआ फरार
इस हादसे के बाद डंपर चालक फरार हो गया है। उक्त डंपर रात में रेत भर कर भोपाल की तरफ जा रहा था। उमरावगंज पुलिस ने डंपर चालक के खिलाफ प्रकरण कायम कर लिया है। पुलिस ने वैसे तो डंपर को अपनी सुपर्दगी में ले लिया है, लेकिन वह अभी घटना स्थल पर ही खड़ा हुुआ है, जिसे थाने में लाया जाना है। पुलिस द्वारा डंपर मालिक और उसके चालक की जानकारी जुटाई जा रही है।
गृहप्रवेश में गए थे भोपाल
मृतक और घायल अपने रिश्तेदार के यहां पर भोपाल में मकान के गृहप्रवेश में शामिल होने के लिए गए थे। भोपाल से अपने गांव कामतोन लौटते समय उनकी जीप आईसेक्ट यूनिवर्सिटी के सामने डंपर से भिड़ गई। जीप में बैठे पांच में से तीन लोगों की मौत हो गई, जबकि दो लोग गंभीर रूप से घायल हो गए।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva